मुंबई : प्रिंस चार्ल्स के दादा बनने पर खुश हुए डब्बे वाले, राजपुत्र को भेजे तोहफे  
मुंबई में ब्रिटिश काउंसिल को सौंपे उपहार
चांदी के आभूषण भेज तोहफे में
प्रिंस चार्ल्स से है डब्बावालों का खास नाता
ब्रिटेन के शाही दंपत्ति प्रिंस हैरी और मेगन मर्केल को पुत्र रत्न की प्राप्ति होने पर मुंबई के डब्बे वालों ने खुशी जताई है. उन्होंने राजपुत्र को विशेष उपहार भेजे हैं.
मुंबई डब्बावाला एसोसिएशन के अध्यक्ष सुभाष तलेकर ने बताया कि प्रिंस चार्ल्स से डब्बे वालों का विशेष सम्बंध रहा है.
आज वे दादा बन गए हैं. प्रिंस चार्ल्स की वजह से डब्बे वालों को पूरी दुनिया में शोहरत मिली है. इसलिए राजघराने में राजपुत्र पैदा होने का आनंद सभी डब्बे वालों को है. हमने मिलकर बालक के लिए चांदी का कड़ा, कमर पट्टा और गले मे पहनने का लॉकेट भेंट स्वरूप दिया है.
उन्होंने कहा कि लॉकेट में हनुमान की प्रतिमा है. हमारी मनोकामना है कि बालक हनुमान की तरह बलवान और सामर्थ्यवान हो. नवजात बालक के लिए यह विशेष उपहार मुंबई में ब्रिटिश कॉउंसिल को दिए गए.
डब्बावाला या डब्बेवाले ऐसे लोगों का समूह है जो मुंबई शहर में काम कर रहे सरकारी और गैर-सरकारी कर्मचारियों को दोपहर का खाना उनके कार्यस्थल पर पहुंचाने का काम करता है.